Riviera Trasporti

A Riviera Trasporti, ufisialmènte Riviera Trasporti S.p.A. e cunusciüa nummà cumme RT ascì, a l'è ina sucetàe ligüre de trasportu pübbricu lucâle fundà a Inpeia du 1975, ch'a gestisce in cuncesiùn i servìssi d'autulinee pe a pruvinsa d'Inpeia.

 Stòia 
sinistra|miniatura|U filobus stòricu 29, in ti véggi cuùi S.T.E.L., e u filobus 1600 da RT a Sanremmu du 1991
A Riviera Trasporti a s'è custituìa ai 7 de ṡenà du 1975 sutt'au nomme de "Società Trasporti Pubblici Riviera dei Fiori S.p.A." (S.T.P.) e, du 1976, a l'à rilevàu u servìssiu de trasportu pübbricu lucâle interürbàn da so pruvinsa, mèntre l'ürbàn de Sanremmu u pasâva aa Gestione Trasporti Urbani (G.T.U.), sucetàe du postu.

A S.T.P., ai 20 de dexènbre du 1983, a s'è füṡa pe incurpurasiùn cun a S.T.E.L. de Sanremmu, che alantùa a gestiva a filuvìa Taggia-Sanremmu-Vintimìa, pe rivà dunca a servì cun e so curiere i paiṡi ch'a cröve ancù aa giurnà d'ancöi, e, avânti de cangià de nomme in te "Riviera Trasporti", a l'à incurpuràu inscì a G.T.U. de Sanremmu.

De ciü, insemme aa Società Autoferrovie di Bergamo (S.A.B.) a RT a l'axeva creàu a Riviera Trasporti Linea (R.T.L.), ina cuntrulà pe a gestiùn de linee interürbâne da pruvinsa d'Inpeia, ma sta sucetàe lì a l'è peò finìa incurpurà in te l'RT cun attu du 17 de dexènbre du 2020.

A RT a gh'à pöi u cuntrollu da Riviera Trasporti Piemonte s.r.l. (RT Piemonte), sucetàe cuncesiunâia pe a pruvinsa de Cuni e pe e linee tra de lì e a Rivea, nasciüa daa divixùn pe u trasportu pübbricu lucâle de l'inpreṡa Viani d'Inpeia e acatâ da RT cun attu du 29 de ṡügnu du 2009.

Aa giurnà d'ancöi, a Riviera Trasporti a l'è cuntrulà au 99,9% daa pruvinsa d'Inpeia, mèntre i rèstan ancù tré partecipasiùi picenìne de cumüne de Vintimìa, Inpeia e Sanremmu.
 Meṡṡi 
miniatura|U filobus n° 1703 au depòxitu de Sanremmu, 2006
A Riviera Trasporti a gh'à ina flotta de 198 meṡṡi pe i servìssi ürbài e ecstra-ürbài e, fra de sti lì, i ghe sun 13 filobus, scibèn ch'i sun uramài föa d'üṡu. De ciü, i ghe sun ancù 15 bus grantüriṡmu, dâiti a nuleṡṡu pe di fìn türistichi. I nümei de servìssiu di veiculi da RT i sun a 4 o 5 cifre, cun de serie d'in mille in mille dâite pe classe de longhessa o pe servìssiu fâitu da cöllu meṡṡu.

Tra e strutüe de prupietàe de l'inpreṡa i ghe sun:

 depòxitu d'Inpeia: depòxitu e sêde sentrâle da sucetàe, u se tröva in sa Vìa Nasiunâle, tostu in si cunfìn cun u Puntedasce.
 depòxitu de Sanremmu: depòxitu ch'u se tröva in te Cursu Cavalotti, u cröve in'area de 6.500 m2. Stu depòxitu chi u gh'à peò da esse caciàu ṡü e sustituìu cun in âutru ancù da prugetà, tantu ch'u l'è stâitu vendüu du 2024 pe u prugèttu de in növu sentru cumerciâle.
 autustasiùn de Sanremmu: strutüa dâita in cuncesiùn daa Cumüna, a se tröva in te Ciassa Cuùnbu e a funsiuna cumme puntu d'interscangiu tra meṡṡi pübbrichi ürbài e ecstra-ürbài, bus da türiṡmu e parcheṡṡi pübbrichi. U ciasà u gh'à de spassiu pe 24 veiculi e, in ta custrusiùn ch'a ghe stà de daré, i ghe sun di servìssi ai viagiatùi.

 Servìssi 
L'area servìa dae curiere RT a cröve l'intrega pruvinsa d'Inpeia ciü a cumüna d'Andöa in te quella de Savuna, capulinea de levante e interscangiu cun l'area de cunpetènsa da TPL Linea, pe in'estensciùn de 1.155 km2 e ina pupulasiùn servìa de ciü de 200.000 abitanti. Au 2022, a réa da RT a l'éa furmà da 69 linee, 38 ürbâne, üna subürbâna e 30 interürbâne, pe 860 km in tüttu. Cun 1.300 cûrse au giùrnu e ciü de 6 miliùi de chilòmetri percûrsi a l'annu, se stimma che de cöllu annu a l'agge traspurtàu ciü o menu 12 miliùi de viagiatùi. 

Dau 1° de lüju du 2018 u scistema di prexi u l'è guvernàu cun ina spartisiùn da pruvinsa in te quattru aree, cun prexi di bïétti ch'i sun paéggi secundu u nümeu de aree pasàe. Ste lì, da punènte a levante, i sun l'area russa (da Punte San Luigi aa Madonna da Röa), l'area verda (daa Madonna da Röa au Biviu Aregài), l'area giâna (dau Biviu Aregài au Purteghettu, au Sèrvu) e l'area blö (dau Sèrvu fina in Andöa). In te ciaschedüna de quattru aree u l'è cunpreṡu u relativu entrutèra, cun i servìssi in ta valle de l'Aròscia ch'i sun in te quella giâna. 

 Notte 

 Bibliugrafìa 




 Âutri prugètti 

 Ligammi de föa 


Categorîa:Traspòrti da Ligùria
Categorîa:Inpréize da Ligùria